Virallinen lehti nro C 102 , 03/04/1998 s. 0094



KIRJALLINEN KYSYMYS E-2697/97 komissiolle esittäjä(t): Maartje van Putten (PSE) (1. syyskuuta 1997) Aihe: Yhteistyö Kolumbian kanssa Puheenjohtajavaltiona toimiva Alankomaat on ajankohtaisten tapahtumien johdosta ilmaissut eri julistuksissa toisaalta järkytyksensä tehdyistä murhista ja huolestuneisuutensa Kolumbian rangaistusjärjestelmän tehottomuudesta. Toisaalta panttivankeina pidetyn noin 70 jalkaväen ja merijalkaväen sotilaan vapauttaminen nähtiin rohkaisevana merkkinä ja tällöin ilmaistiin se toive, että tämä voisi olla alkuna vuoropuhelulle ja sovinnolle, joka johtaisi kotimaisen selkkauksen päättymiseen. 1. Voiko komissio ilmoittaa, onko sen mielestä mahdollista tukea siviiliväestön rauhanaloitteita (esimerkiksi perustamalla rauhoitettuja vyöhykkeitä) ja mitä aloitteita se on jo mahdollisesti tehnyt asian hyväksi? 2. Voiko komissio ilmoittaa, onko sen mielestä mahdollista edistää oikeusvaltion periaatteiden soveltamista Kolumbiassa tai mitkä edellytykset on täytettävä, jotta Euroopan unioni voisi vaikuttaa asioihin myönteisesti? 3. Voiko komissio ilmoittaa, mitä se on tehnyt viime vuosina auttaakseen Kolumbian monia kodittomiksi jääneitä henkilöitä ja mitä uusia aloitteita alalla on odotettavissa, esimerkiksi asetuksen 443/97 ((EYVL L 68, 8.3.1997, s. 1. )) perusteella? Komission jäsenen Manuel Marínin komission puolesta antama vastaus (2. lokakuuta 1997) 1. Komissio seuraa tiiviisti ja huolestuneena tilanteen kehittymistä Kolumbiassa. Komission mahdollisuudet puuttua asiaan ovat hyvin rajoitetut, koska maassa hallitsee väkivalta ja poliittinen tilanne on yleisestikin epävakaa. Sen johdosta komission vaikutusmahdollisuudet keskittyvät nykytilanteessa hätäsiirtolaisten hyväksi toteutettaviin humanitaarisiin aloitteisiin. Yhteisö tutkii kuitenkin parhaillaan konkreettista mahdollisuutta lujittaa tukeaan rauhanaloitteille. Erityisesti on pantava merkille sekä komission (500 000 ecua) että jäsenvaltioiden antama erittäin merkittävä rahoitus Yhdistyneiden Kansakuntien (YK) ihmisoikeusasiain päävaltuutetun viraston avaamiseksi Bogotassa. 2. Oikeusvaltion lujittaminen on yksi komission ensisijaisista tavoitteista Kolumbiassa. Komissio on täysin tietoinen mahdollisuuksien rajallisuudesta kyseisessä asiassa. Merkittävä osa alueesta on keskushallinnon viranomaisten valvonnan ulkopuolella ja tilanne on kaikkien valtion toimielinten osalta erittäin epävakaa. Komissio vaikuttaa mainituista vaikeuksista huolimatta merkittävästi kyseisen alan aloitteisiin kolmella tavalla: - lujittamalla kansainvälisen yhteisön läsnäoloa maassa (edellä mainittu YK:n ihmisoikeusasiain päävaltuutetun viraston rahoittaminen), - tukemalla demokratian ja ihmisoikeuksien alalla toimivien paikallisten kansalaisjärjestöjen aloitteita, - antamalla rakennetukea (capacity building) oikeusvaltion kunnioittamisesta suoraan vastaavalle hallinnonalalle. Komissio valmisteleekin parhaillaan merkittävää tukihanketta oikeushallinnon alalla. 3. Komissio on toteuttanut viime vuosina useita aloitteita hätäsiirtolaisten auttamiseksi kahdella tavalla: - suorasti myöntämällä vuonna 1997 humanitaariseen apuun 4,5 miljoonaa ecua eurooppalaisten valtiosta riippumattomien järjestöjen kautta. Asetuksen (EY) N:o 443/97 ((EYVL L 68, 8.3.1997, s. 1.)), johon arvoisa parlamentin jäsen viittaa, puitteissa rahoitettiin vuonna 1996 Koillis-Kolumbiassa 800 000 ecun hanke. Komissio on nimennyt toimintansa laajuuden vuoksi Kolumbiaan vakituisen tuen koordinoijan, jollaista ei muualla Etelä-Amerikassa ole, - epäsuorasti varmistamalla ensisijaisen tuen yhteisön rahoittamien maaseudun kehityshankkeiden toiminta-alueilla oleville hätäsiirtolaisille.